Document ID: /roh_data/filtered/fineweb-2-filterrobots_roh.jsonl.gz/67080

Decisiuns dalla radunanza communala digl cumegn da Surses digls 29 da matg 2018
La radunanza communala digls 29 da matg ò
approvo cun gronda pluralitad e sainza cuntervousch igl protocol dalla radunanza communala digls 9 d’avregl 2018.
decidia cun 138 vouschs da conceder alla Pendicularas Savognin SA en amprest da dus milliuns francs an connex cun igl ramplazzamaint dalla soptgera da 4 existenta antras ena telecabina nova da 10, da Savognin a Tigignas. Igl madem mument ò la radunanza communala accepto la proposta da far restitueir igl amprest cun vender igl pachet d’aczias tgi las pendicularas on ve digl resort da vacanzas dalla Surses Alpin SA agl cumegn da Surses, per la valeta da stema resp. maximal dus milliuns francs. Chella transacziun duess succeder anfignen igl pi tard igls 31 da december 2022. Per cass tgi en oter investour compra gio avant las aczias, ò igl amprest da neir paea anavos an daner blot agl cumegn.
La proposta d’en votant, da conceder igl amprest sainza restituziun cun la vendita dallas aczias an dumonda mabagn cun paer anavos tal cun ratas annualas ò survagnia treis vouschs ed è uscheia betg neida acceptada.
approvo unanimamaintg la compra da taragn e bietgs militars dalla Confederaziun svizra (10 bagns funsils incl. 4 bietgs cun ena surfatscha totala da 67'000 m2) sen territori communal a Beiva per igl prietsch da fr. 100'000.00.
decidia unanimamaintg d’annullar la decisiun digls 15 da december 2003 dalla radunanza communala digl anteriour cumegn da Murmarera davart igl paiamaint da contribuziuns digl cumegn ve dallas premias dallas cassas da malsangs dalla populaziun da Murmarera. L’annullaziun aintra an vigour sen igl 1. da schaner 2018.
approvo cun 140 vouschs e sainza cunterwousch igl credit supplementar da fr. 400'000.00 an connex cun la sanaziun dalla serenera a Beiva.
piglia cunaschientscha tgi la suprastanza communala ò declero l’iniziativa, tgi è neida inoltrada cunter igl project pigl center da cursa lunga a Rona, per betg valevla, causa tg’ella cunterfò alla unitad dalla matergia.
piglia cunaschientscha d’ena ulterioura infurmaziun an connex cun la proxima radunanza communala.
Igl protocol dalla radunanza communala digls 29 da matg vign exponia a parteir digls 8 da zarcladour 2018 agl spurtegl dalla canzleia communala a Tinizong. Tottas persungas cun dretg da votar an tgossas communalas pon piglier invista digl protocol.
Tinizong, igls 30 da matg 2018 La suprastanza communala Surses